รัฐบาลไทย-ข่าวทำเนียบรัฐบาล-​ครม. แนะลดความรุนแรงในครอบครัว ย้ำช่องทางแจ้งเหตุฉุกเฉินผ่านระบบไลน์ OA
วันอังคารที่ 25 กรกฎาคม 2566
25/07/2566
​ครม. แนะลดความรุนแรงในครอบครัว ย้ําช่องทางแจ้งเหตุฉุกเฉินผ่านระบบไลน์ OA
​ครม. แนะลดความรุนแรงในครอบครัว ย้ําช่องทางแจ้งเหตุฉุกเฉินผ่านระบบไลน์ OA "ESS Help Me" หรือโทรสายด่วน 1300 ช่วยเหลือเหยื่อทันท่วงที พร้อมรับทราบรายงานข้อมูลสถานการณ์ประจําปี 2563 และ 2564
น.ส.ทิพานัน ศิริชนะ รองโฆษกประจําสํานักนายกรัฐมนตรี เปิดเผยผลการประชุมคณะรัฐมนตรี (ครม.) วันที่ 25 กรกฎาคม 2566 ว่า ที่ประชุมครม. มีมติรับทราบรายงานข้อมูลสถานการณ์ด้านความรุนแรงในครอบครัว ประจําปี 2563 และ 2564 ซึ่งเป็นการดําเนินการตามบทบัญญัติมาตรา 17 แห่งพระราชบัญญัติคุ้มครองผู้ถูกกระทําด้วยความรุนแรงในครอบครัว พ.ศ. 2550 ตามที่กระทรวงการพัฒนาสังคมและความมั่นคงของมนุษย์เสนอ
ข้อมูลสถานการณ์ความรุนแรงต่อเด็ก สตรี และความรุนแรงในครอบครัว ปี 2563 และปี 2564 ที่รวบรวมจากหน่วยงานต่าง ๆ ที่เกี่ยวข้อง ได้แก่
1. ข้อมูลสถานการณ์ความรุนแรงต่อเด็ก สตรี และความรุนแรงในครอบครัว ปี 2563 ที่รวบรวมจากกระทรวงสาธารณสุข พบว่า ผู้ถูกกระทําความรุนแรงเข้ารับบริการที่ศูนย์พึ่งได้ใน รพ. จํานวน 566 แห่ง หรือจํานวน 16,676 ราย มีผู้ถูกกระทําความรุนแรงที่เป็นเพศหญิง จํานวน 15,090 ราย รองลงมาเป็นเพศชาย จํานวน 1,575 ราย และเพศทางเลือก จํานวน 11 ราย โดยมีค่าเฉลี่ยผู้ถูกกระทําความรุนแรง จํานวน 46 รายต่อวัน
2. ข้อมูลสถานการณ์ความรุนแรงต่อเด็ก สตรี และความรุนแรงในครอบครัว ปี 2564 ที่รวบรวมจากกระทรวงสาธารณสุข พบว่า ผู้ถูกกระทําความรุนแรงเข้ารับบริการที่ศูนย์พึ่งได้ใน รพ. จํานวน 543 แห่ง หรือจํานวน 16,672 ราย มีผู้ถูกกระทําความรุนแรงที่เป็นเพศหญิง จํานวน 15,056 ราย รองลงมาเป็นเพศชาย จํานวน 1,605 ราย และเพศทางเลือก จํานวน 11 ราย โดยมีค่าเฉลี่ยผู้ถูกกระทําความรุนแรง จํานวน 46 รายต่อวัน
3. ตามระบบฐานข้อมูลความรุนแรงต่อเด็ก สตรี และความรุนแรงในครอบครัว ภายใต้เว็บไซต์ www.violence.in.th โดยกรมกิจการสตรี และสถาบันครอบครัว กระทรวงการพัฒนาสังคมและความมั่นคงของมนุษย์ แสดงจํานวนเหตุการณ์ความรุนแรงในครอบครัวที่เข้าสู่กระบวนการตาม พ.ร.บ.ฯ โดยจําแนกตามความสัมพันธ์ระหว่างผู้กระทําและผู้ถูกกระทํา ช่วงอายุ ประเภท สาเหตุ และสถานที่เกิดเหตุการณ์ความรุนแรงในครอบครัวที่บันทึกในปี 2563 มีจํานวนทั้งสิ้น 1,789 เหตุการณ์ และในปี 2564 จํานวนทั้งสิ้น 2,114 เหตุการณ์
ข้อมูลความรุนแรงในครอบครัวตาม ม. 17 แห่ง พ.ร.บ. คุ้มครองผู้ถูกกระทําด้วยความรุนแรงในครอบครัว พ.ศ. 2550 คือ จํานวนคดีการกระทําความรุนแรงในครอบครัว จํานวนคําสั่งกําหนดมาตรการหรือวิธีการเพื่อบรรเทาทุกข์ และจํานวนการละเมิดคําสั่งกําหนดมาตรการ หรือวิธีการเพื่อบรรเทาทุกข์ของพนักงานเจ้าหน้าที่และศาล และจํานวนการยอมความ จาก3 หน่วยงานในกระบวนการยุติธรรมที่เกี่ยวข้อง 3 หน่วยงาน และข้อมูลคดีตามระบบฐานข้อมูลความรุนแรงต่อเด็ก สตรี และความรุนแรงในครอบครัว (www.violence.in.th) พบว่า
1. สํานักงานตํารวจแห่งชาติ มีจํานวนคดีการกระทําความรุนแรงในครอบครัว ในปี 2563 จํานวน 223 คดี ร้องทุกข์ จํานวน 185 คดี ไม่ร้องทุกข์ จํานวน 38 คดี โดยมีการออกคําสั่งกําหนดมาตรการหรือวิธีการเพื่อบรรเทาทุกข์ จํานวน 7 คําสั่ง และมีการยอมความชั้นสอบสวน จํานวน 40 คําสั่ง สําหรับในปี 2564 จํานวน 85 คดี ร้องทุกข์ จํานวน 84 คดี ไม่ร้องทุกข์ จํานวน 1 คดี โดยมีการออกคําสั่งกําหนดมาตรการหรือวิธีการเพื่อบรรเทาทุกข์ จํานวน 5 คําสั่ง และมีการยอมความชั้นสอบสวน จํานวน 1 คําสั่ง
2. สํานักงานอัยการสูงสุด มีจํานวนคดีที่เข้าสู่กระบวนการในชั้นพนักงานอัยการในปี 2563 จํานวน 165 คดี คดีสั่งฟ้อง จํานวน 157 เรื่อง ไม่ฟ้อง จํานวน 4 เรื่อง ยุติคดี (ยอมความ) จํานวน 4 เรื่อง และใช้มาตรการตาม ม.10 จํานวน 13 เรื่อง สําหรับในปี 2564 คดีที่เข้าสู่กระบวนการในชั้นพนักงานอัยการจํานวน 314 คดี คดีสั่งฟ้อง จํานวน 282 เรื่อง ไม่ฟ้อง จํานวน 3 เรื่อง ยุติคดี (ยอมความ) จํานวน 10 เรื่อง และใช้มาตรการตาม ม.10 จํานวน 6 เรื่อง
3. สํานักงานศาลยุติธรรม มีคดีฟ้องต่อศาลโดยตรงในปี 2563 จํานวน 53 คดี โดยศาลยุติธรรมมีคําสั่งกําหนดมาตรการ/วิธีการเพื่อบรรเทาทุกข์ ม.10 ว.2 จํานวน 1 คําสั่ง สําหรับในปี 2564 มีคดีฟ้องต่อศาลโดยตรง จํานวน 168 คดี และศาลยุติธรรมไม่มีคําสั่งกําหนดมาตรการ/วิธีการเพื่อบรรเทาทุกข์ ม.10 ว.2
4. ข้อมูลคดีตามระบบฐานข้อมูลความรุนแรงต่อเด็ก สตรี และความรุนแรงในครอบครัว (www.violence.in.th) พบว่า ในปี 2563 มีการช่วยเหลือเบื้องต้น จํานวน 1,840 เรื่อง ประกอบด้วย การระงับเหตุและสอบถามผู้กระทําความรุนแรงในครอบครัว/ผู้ถูกกระทําด้วยความรุนแรงในครอบครัว มากที่สุด จํานวน 535 ราย รองลงมาคือการจัดให้ได้รับคําปรึกษาแนะนําจากจิตแพทย์ นักจิตวิทยา หรือนักสังคมสงเคราะห์ จํานวน 477 ราย และการจัดให้ได้รับการเข้ารักษาจากแพทย์ จํานวน 306 ราย และสําหรับปี 2564 มีการช่วยเหลือเบื้องต้น จํานวน 1,932 เรื่อง ประกอบด้วย การระงับเหตุและสอบถามผู้กระทําความรุนแรงในครอบครัว/ผู้ถูกกระทําด้วยความรุนแรงในครอบครัว มากที่สุด จํานวน 578 ราย รองลงมาคือการจัดให้ได้รับคําปรึกษาแนะนําจากจิตแพทย์ นักจิตวิทยา หรือนักสังคมสงเคราะห์ จํานวน 520 ราย และการจัดให้ได้รับการเข้ารักษาจากแพทย์ จํานวน 305 ราย
นอกจากนี้ ข้อมูลสถานการณ์ครอบครัวในช่วงการแพร่ระบาดของโควิด-19 พบว่า ข้อมูลเกี่ยวกับสถานการณ์ครอบครัวไทย ในปี 2563 เรื่องที่ได้รับผลกระทบมากที่สุด 3 อันดับแรก คือ การขาดรายได้/รายได้ลดลง ร้อยละ 89.38 รองลงมา ตกงาน/ไม่มีงานทํา ร้อยละ 25.54 และมีหนี้สินเพิ่มขึ้น ร้อยละ 18.55 ตามลําดับ และในปี 2564 เรื่องที่ได้รับผลกระทบมากที่สุด 3 อันดับแรก คือ มีรายได้ลดลง ร้อยละ 63.40 รองลงมา สุขภาพจิตเสื่อมโทรม ร้อยละ 54.19 และมีค่าใช้จ่ายเพิ่มขึ้น ร้อยละ 47.03 ตามลําดับ โดยสาเหตุสําคัญที่ทําให้เกิดความรุนแรงในครอบครัว 3 อันดับแรก คือ รายได้ลดลง/รายได้ไม่เพียงพอ/ไม่มีรายได้ รองลงมา ความเครียดจากการทํางาน และภาระหนี้สิน ตามลําดับ
ส่วนบทวิเคราะห์สถานการณ์ความรุนแรงต่อเด็ก สตรี และความรุนแรงในครอบครัว และข้อเสนอแนะเชิงมาตรการในการป้องกันและแก้ไขปัญหาความรุนแรงในครอบครัว และต่อการดําเนินงานตาม พ.ร.บ. คุ้มครองผู้ถูกกระทําด้วยความรุนแรงในครอบครัว พ.ศ. 2550 ในปี 2564 โดยสืบเนื่องถึงปี 2565 ได้แก่ การเสริมสร้างกลไกเครือข่ายในการดําเนินงานป้องกัน และแก้ไขปัญหาความรุนแรงในครอบครัวการเสริมสร้างกลไกพนักงานเจ้าหน้าที่ตาม พ.ร.บ. คุ้มครองผู้ถูกกระทําด้วยความรุนแรงในครอบครัว พ.ศ. 2550 การปรับปรุงกระบวนงานในการคุ้มครองช่วยเหลือผู้ถูกกระทําด้วยความรุนแรงในครอบครัว การเสริมสร้างมาตรการในการดําเนินงานป้องกันและแก้ไขปัญหาความรุนแรงในครอบครัว การเสริมสร้างกลไกเครือข่ายด้านความรุนแรงในครอบครัว การปรับปรุงกฎหมายป้องกันและแก้ไขปัญหาความรุนแรงในครอบครัวและการสร้างทัศนคติ ความรู้ความเข้าใจต่อประชาชนเพื่อยุติความรุนแรงต่อเด็ก สตรี และบุคคลในครอบครัว
“เพื่อลดและยุติความรุนแรงในครอบครัว ประชาชนที่พบเห็นเหตุการณ์ เหตุฉุกเฉิน และ/หรือได้รับความเดือดร้อนจากเหตุดังกล่าว สามารถร้องทุกข์ปัญหาและเหตุความรุนแรงทางสังคม ผ่านระบบไลน์ OA "ESS Help Me" หรือติดต่อสายด่วน พม. 1300 เพื่อให้เจ้าหน้าที่ประสานตํารวจและทีมสหวิชาชีพของกระทรวงฯ เข้าช่วยเหลือเหยื่อได้ทันที” น.ส.ทิพานัน กล่าว